  Анжелика Тихонова корреспондент Удмурт гожъясьлэн Геннадий Красильниковлэн Ижкарысь музей-квартираез (Кузёбай Герд нимо йӧскалык музейлэн ёзэтэз - ред.) ньылетӥзэ ини литературалы сӥзем «Будӥсь писательлэн ӝӧк сьӧраз» элькун конкурс ортчытэ. Отчы студентъёс но мукет мылкыд карисьёс пыриськыны быгато. Иворъёсъя «Удмуртия» агентстволэн корреспондентэзлы со сярысь вераз Геннадий Красильниковлэн музей-квартираеныз кивалтӥсь Оксана Москова. «Ньылетӥзэ конкурсэз кык люкетлы люконо кариським ини. 2015-тӥ-2016-тӥ дышетскон аре школаын дышетскисьёс пыриськизы. Нош али кыкетӥ люкетэз мынэ. Отчы студентъёс но мукет мылкыд карисьёс пырисько. Малы ке шуоно валлян арын библиотекарьёс но дышетӥсьёс мылкыд каризы вал», - вераз музейлэн кивалтӥсез. Вожвылъяськон кык ӧръёсъя радъямын: «Чурысь чуре ми проза кылдытом» но «Рифма». Конкурсэ пыриськисьёслы «Рифма» номинация матынгес луэ шуыса чаклано. Тросгес кылбуръёс келяло. Литературая ужъёсты кутон 23-тӥ толсурозь кыстӥськоз на. Выль ар бере ини, 16-тӥ толшорысен, жюри ужаны кутскоз. Пыриськисьёслэсь нимъёссэс шифровать карыны малпало, дунъясьёс уз тодэ, кинлэсь ужзэ учко.  «Озьы шонергес луоз шуыса малпасько. Нырысь ик дунъян ласянь. Ужъёсты дунъясьёс та дырлы юнматэмын ӧвӧл на. Но малпаськом ӧтьыны Дышетонэз азинтонъя институтысь ӧнерчиез, Удмурт драмтеатрысь ӧнерчиез но Писательёслэн огазеяськонысьтызы ёзчиез. Нош али кӧня ужъёс луозы но вераны уг быгатӥськы на. Дас пала, малпасько. Но азьло аръёсы 200-лэсь ятыр вуэм ужъёс бере 10 уж — со серем. Мылкыд куашка», — вераз Москова. Солэн кылъёсызъя, та конкурс гожъясьёслы ужъёссэс газетъёсы келян азьын нырысетӥ вамыш выллем луэ.  «Мон татчы 2012-тӥ арын ужаны лыктӥ. Ужасьёлэн кагазъёссы пӧлын бугыръяськыкум, киям Положение сюриз. Учки мон сое, туж сюлэмам пыриз. Ачим но пичи дырысеным котьку конкурсъёс радъялляй, котькытчы пыриськылӥ. 5-тӥ классысен газетъёсы гожъяськи, соин ик туж умой тодӥ, кыӵе секыт, гуртъёсысь пиналъёслы уката ик, ас вамен вамыштыны, астэ вормыны но материалдэ, сое мукет адямиос но лыдӟозы шуыса валаса, газетэ сётыны. Мон туж кер потӥсько вал. Со сярысь тодам вайыса ик, тае одно азинтоно шуыса малпай. Конкурсмы пинал ас понназ гожъяськон но ужзэ газетэ келян вискын герӟет луыны муген кылдытэмын. Нырысь ик конкурсэз арлы быдэ ортчытъяськом вал. Табере вакытэн-вакытэн радъяськом. Конкурслэн пушъён вакытэз вал 2014-тӥ арын. Соку ми доры 200-лэсь ятыр ужъёс вуизы», - вераз музейлэн кивалтӥсез. Нялтас вераса, дышетскисьёс пӧлын Оксана Москова Грак ёросысь Вылӥ Эграез пусйиз. Соос арысь аре зол ужъёс келяло шуыса ивортӥз. ВАТСАН Геннадий Красильников 7-тӥ инвожое 1928-тӥ арын Удмуртиысь Алнаш черкогуртын вордӥськиз. 1945-тӥ арын школаез йылпумъяса, «Алнашский колхозник» ёрос газетын ужаз. Бӧрысь Ижкаре выжиз но радиоын ужаз (али «Удмуртия» кун телерадиокомпания), собере - «Советской Удмуртия» удмурт элькун газетын (али «Удмурт дунне»). Москваысь Максим Горький нимо институтэ дышетскыны пыриз. Со йылпумъяса, егит гожъясь Удмуртие берытскиз. 1964–1974 аръёсы Геннадий Красильников Удмуртиысь писательёслэн огазеяськонэнызы кивалтӥз. Удмурт литературалэн классикез, выль жанрез — психологической романэз — кылдытӥсь луиз. Красильниковлэн произведениосыз быдэс кунын паськыт тодмо луизы, соос пӧртэм кылъёсы берыктэмын. Удмурт литератураын выль вамышъёс луизы солэн «Тӧлсяська» (бӧрысь — «Олексан Кабышев») но «Арлэн кутсконэз» романъёсыз. Тегъёс: Лулчеберет Ижкар Литература Музей Удмуртия удмуртъёс  